1. ปัจจัยความเสี่ยง

  ปัจจัยความเสี่ยงที่จะมีผลกระทบต่อบริษัทฯ อย่างมีนัยสำคัญประกอบด้วย

  1.1 โครงการผลิตกระแสไฟฟ้าในประเทศไทย ตามที่บริษัทฯ
  ได้เปิดเผยข้อมูลในแบบแสดงรายการข้อมูลประจำปี ปี 2545
  เรื่องโครงการผลิตกระแสไฟฟ้าอิสระที่จังหวัดประจวบคีรีขันธ์ ตามรายละเอียดที่กล่าวไว้แล้วนั้น
  บัดนี้โครงการดังกล่าวมีความคืบหน้า
  โดยรัฐบาลมีนโยบายให้เปลี่ยนประเภทของเชื้อเพลิงจากถ่านหินเป็นแก๊สธรรมชาติ
  และจะย้ายสถานที่ตั้งโรงงานจากจังหวัดประจวบคีรีขันธ์ ไปยังจังหวัดราชบุรี
  กำลังการผลิตของโครงการนี้ มีจำนวน 1,400 เมกะวัตต์ และใช้เงินลงทุนในโครงการ 890
  ล้านเหรียญสหรัฐ ทั้งนี้มีกำหนดการดำเนินงานจ่ายกระแสไฟฟ้า ระยะที่ 1 ประมาณเดือนมีนาคม
  2551 และระยะที่ 2 ประมาณเดือน มิถุนายน 2551 การที่บริษัทย่อยของบริษัทฯ มีเงินลงทุน
  เงินให้กู้ยืม และเงินทดรองจ่าย ในโครงการนี้ถึงปัจจุบัน จำนวน 1,070 ล้านบาทนั้น
  โอกาสในการได้รับผลตอบแทนจากการลงทุน
  และได้รับคืนเงินให้กู้ยืมได้ลดความเสี่ยงจากเดิมที่ไม่ทราบกำหนดการที่แน่นอนว่าจะเริ่มโครงการได้เมื่อไร
  บัดนี้ทราบกำหนดการที่แน่นอนแล้ว เหลือเพียงความเสี่ยงด้านความสามารถของ บริษัท
  ราชบุรีเพาเวอร์ จำกัด (เดิมชื่อ บริษัท ยูเนี่ยนเพาเวอร์ดีเวลลอปเม้นท์ จำกัด )
  ในการหาแหล่งเงินกู้เพื่อพัฒนาโครงการให้สามารถดำเนินงานได้ ซึ่งแนวโน้มของเรื่องนี้
  คาดว่าทุกฝ่ายที่เกี่ยวข้องจะสามารถผลักดันให้มีการเจรจาหาแหล่งเงินกู้ให้สำเร็จ
  เพื่อที่โครงการจะสามารถบรรลุวัตถุประสงค์ในการผลิตกระแสไฟฟ้า
  เพื่อรองรับปริมาณความต้องการในการใช้ไฟฟ้าเพิ่มขึ้นตามแผนพลังงานแห่งชาติ
  และถ้าเป็นไปตามแผนงานดังกล่าว ความเสี่ยงเรื่องดังกล่าวข้างต้นจะสามารถแก้ไขได้ ภายในปี
  2547 นี้

  1.2 ความเสี่ยงจากการประกอบธุรกิจ

  1.2.1 ความเสี่ยงด้านผลการดำเนินงานในธุรกิจเดิมอาจลดลง
  ทั้งนี้เป็นผลจากสภาวะการแข่งขันที่รุนแรงทั้งจากภายในประเทศและต่างประเทศ
  กดดันให้ราคาขายต่อหน่วยของสินค้าบางอย่างของบริษัท เช่นผลิตภัณฑ์รองเท้า สิ่งทอ
  และชิ้นส่วนคอมพิวเตอร์ ลดต่ำลง ซึ่งมีผลกระทบทำให้กำไรขั้นต้นอาจลดลงด้วย
  นอกจากราคาขายต่อหน่วยแล้ว ปริมาณการขายก็อาจถูกกระทบกระเทือนจากการนี้ด้วย
  บริษัทมีมาตรการรองรับ โดยพยายามปรับปรุงประสิทธิภาพและหานวตกรรมใหม่ๆ
  มาใช้เพื่อลดต้นทุนการผลิต แต่ก็สามารถทำได้ในระดับหนึ่งเท่านั้น
  ไม่สามารถลดต้นทุนต่ำกว่านั้นได้ เนื่องจากบริษัทฯ ยังต้องคงคุณภาพและมาตรฐานที่ควรจะเป็นไว้
  นอกจากนี้บริษัทกำลังศึกษาหาลู่ทางขยายธุรกิจไปในพื้นที่ที่มีความแตกต่างทางภูมิศาสตร์เพื่อหาช่องทางการขายหรือบริการทางธุรกิจที่เพิ่มขึ้น
  ซึ่งมีต้นทุนการผลิตที่ต่ำกว่า

  1.2.2 ความเสี่ยงจากการพึ่งพิงคำสั่งผลิตจากลูกค้ารายใหญ่

  ผลิตภัณฑ์ของบริษัทฯ ที่พึ่งพิงคำสั่งผลิตจากลูกค้ารายใหญ่ คือรองเท้าและชิ้นส่วนคอมพิวเตอร์
  กล่าวคือ ผลิตภัณฑ์รองเท้ามีคำสั่งหลักจาก NIKE เป็นสัดส่วนมากกว่า 90 %
  ของผลิตภัณฑ์รองเท้าทั้งหมดในปี 2546 และชิ้นส่วนคอมพิวเตอร์มีคำสั่งจาก บริษัท ฮิตาชิ
  โกลบอลสตอเรจ เทคโนโลยี่ จำกัด เท่านั้น ดังนั้น หากบริษัทฯ
  สูญเสียลูกค้าดังกล่าวจะมีผลกระทบทำให้บริษัทฯ ประสบปัญหาทางธุรกิจ บริษัทฯ
  พยายามป้องกันความเสี่ยงนี้ โดยเน้นมาตรการรักษาคุณภาพสินค้า และเพิ่มประสิทธิภาพการผลิต
  ทั้งนี้เพื่อให้ได้ประสิทธิผลตามมาตรฐานที่ลูกค้าต้องการ
  พยายามบริหารต้นทุนเพื่อให้แข่งขันได้ในเรื่องราคาขาย และส่งมอบสินค้าให้ทันตามกำหนดเวลา
  อีกทั้งรักษาความสัมพันธ์ที่ดีกับลูกค้าที่มีมายาวนานให้คงอยู่ตลอดไป

3.  ความเสี่ยงเรื่องอัตราแลกเปลี่ยน

  ปกติวัตถุดิบของบริษัทฯ ต้องสั่งซื้อจากต่างประเทศ และการขาย ส่งออก
  จะได้รับชำระเป็นเงินตราสกุลต่างประเทศ
  ดังนั้นจึงมีเรื่องอัตราแลกเปลี่ยนเข้ามาเกี่ยวข้องที่อาจทำให้ต้นทุนของวัตถุดิบแพงขึ้นหรือถูกลง
  ราคาขายสินค้าขายได้เป็นจำนวนเงินมากขึ้นหรือลดลง เมื่อเทียบเป็นเงินสกุลบาท
  ซึ่งล้วนแต่มีผลกระทบกับกำไรขั้นต้นของบริษัทฯ บริษัทฯ จึงป้องกันความเสี่ยงด้านนี้ โดยวิธี
  Natural Hedge และอาจพิจารณาซื้อ Forward Contract ตามแต่ละสถานการณ์ต่างๆ
  ให้เหมาะสม

1.2.4 ความเสี่ยงด้านราคาวัตถุดิบ

  วัตถุดิบหลักของผลิตภัณฑ์บางอย่างของบริษัทฯ เช่นสิ่งทอ รองเท้า ยางยืด อาจมีราคาผันผวน
  ซึ่งที่ผ่านมา ราคาฝ้าย เส้นใยสังเคราะห์ และยางดิบ มีราคาสูงขึ้นมาตลอด
  ทำให้ต้นทุนวัตถุดิบสูงตามไปด้วย
  ในขณะที่ราคาขายในตลาดไม่ได้มีราคาสูงขึ้นตามสัดส่วนของราคาวัตถุดิบที่เพิ่มขึ้น
  มีผลกระทบทำให้กำไรขั้นต้นลดลง บริษัทฯ
  มีนโยบายในการลดความเสี่ยงด้านนี้โดยมีผู้บริหารที่มีความรู้ และมีประสบการณ์ด้านนี้
  ทำหน้าที่ดูแล ติดตาม และบริหารความเสี่ยงด้านนี้
  โดยวางกลยุทธ์การจัดซื้อวัตถุดิบให้เหมาะสมและสอดคล้องกับสถานการณ์ที่เปลี่ยนแปลงไป